KYK: 'Hugo, bel die polisie!' – drukker praat | Netwerk24
Dit was 'n woeste bakleiery wat onder 'n groep mense in Pretoria-Noord uitgebreek het, maar dit was nié oor drukwerk of boekbindery nie.
So sê 'n maatskappy wie se naam te sien is op 'n advertensiebord in 'n video wat op sosiale media gedeel is van 'n hewige onderonsie waarin vuis geslaan, hare getrek en mense met 'n stok toegetakel word.
Selfs 'n man met 'n kunsbeen tree later tot die stryd toe.
Van die bakleiers huur glo 'n deel van die huis waarin die onderneming sy sake bedryf. Die video van die voorval is deur 'n buurvrou oorkant die straat gemaak en op sosiale media geplaas.
Die huis waar die bakleiery plaasgevind het. Foto: Google Maps
Sy skreeu herhaaldelik in die video: "Hugo, bel die polisie!"
Dit is nie seker of die polisie wel opgedaag het nie, maar teen die einde jaag 'n voertuig met van die bakleiers weg, met die man met die kunsbeen agterna.
Die onderneming sê die voorval het niks met hulle te doen nie.
"Die persone betrokke was huurders in die agterste perseel op dieselfde erf waarvan ons besigheid bedryf was," sê die maatskappy.